**Πληροφορική Α΄ γυμνασίου**

**Ερωτήσεις – απαντήσεις στα κεφάλαια 7 – 8**

1) Μια εργασία που είχατε αποθηκεύσει έχει χαθεί ή καταστραφεί. Ποιες μπορεί να είναι οι πιθανές αιτίες;

Απάντηση

α) Χάλασε το αποθηκευτικό μέσο (σκληρό δίσκος, CD, flash disk)

β) Ένας ιός έσβησε την εργασία μας ή την κατέστρεψε και έτσι δεν μπορεί να διαβαστεί και να εμφανιστεί στον υπολογιστή μας.

γ) Ανθρώπινο λάθος π.χ. κάποιος άλλος χρήστης την διέγραψε

δ) Χάκερς εισέβαλαν μέσω του διαδικτύου στον υπολογιστή μας και διέγραψαν ή κατέστρεψαν την εργασία μας.

2) Τι πρέπει να κάνουμε για να προστατεύσουμε τις εργασίες μας από πιθανή απώλεια ή καταστροφή;

Απάντηση

Να δημιουργούμε αντίγραφα ασφαλείας δηλ. να αποθηκεύουμε μια εργασία μας εκτός του σκληρού δίσκου και σε άλλο αποθηκευτικό μέσο π.χ. σε CD, flash disk, εξωτερικό σκληρό δίσκο.

4) Τι είναι ένας ιός;

Απάντηση

Είναι ένα πρόγραμμα, συνήθως πολύ μικρό, το οποίο έχει φτιαχτεί από κάποιους προγραμματιστές με κακό σκοπό π.χ. όταν εγκατασταθεί χωρίς τη θέλησή μας στον υπολογιστή μας, τότε αυτός θα σβήσει αρχεία ή θα τα καταστρέψει ώστε να μην μπορούν να διαβαστούν, θα ελαττώσει τη ταχύτητα του υπολογιστή μας ή θα εμφανίζει ενοχλητικά μηνύματα στην οθόνη.

5) Ποιοι είναι οι τρόποι προστασίας από ιούς;

Απάντηση

α) Να μην εγκαθιστούμε και να εκτελούμε προγράμματα που δεν ξέρουμε το κατασκευαστή τους ή τα έχουμε κατεβάσει από το διαδίκτυο. Τέτοια προγράμματα είναι πολύ πιθανόν να έχουν μολυνθεί από ιό.

β) Να εγκαταστήσουμε ένα αντιϊικό πρόγραμμα (antivirus program) το οποίο συνέχεια θα ανιχνεύει και θα σβήνει έγκαιρα τους ιούς. Βέβαια δεν παρέχουν απόλυτη προστασία διότι ένα πολύ καινούργιο ιό δεν τον ανιχνεύουν ή δεν μπορούν να τον σβήσουν. Το ίδιο συμβαίνει και με τους ιούς που προσβάλλουν ανθρώπους , ζώα και φυτά. Πρώτα εμφανίζεται ο ιός, κάνει κάποιες καταστροφές και μετά βρίσκουν το εμβόλιο που μας προστατεύει από αυτόν.

γ) Να ρυθμίσουμε το αντιϊικό μας πρόγραμμα ώστε να κάνει αυτόματες ενημερώσεις για να μπορεί να αναγνωρίζει και να εξουδετερώνει τους νέους ιούς.

δ) Να ενεργοποιήσουμε ένα πρόγραμμα που ονομάζεται τείχος προστασίας (firewall) ώστε όταν είμαστε συνδεμένοι στο διαδίκτυο να μην επιτρέπει σε χάκερς να εισέλθουν στον υπολογιστή μας και στο σκληρό μας δίσκο ή να μας ενημερώνει και να μας ρωτάει αν επιτρέπουμε τη πρόσβαση ενός προγράμματος στον υπολογιστή μας.

6) Τι ονομάζεται πειρατεία λογισμικού;

Απάντηση

Ονομάζεται η αναπαραγωγή και χρήση προγραμμάτων χωρίς την έγκριση των δημιουργών τους, συνήθως χωρίς να πληρώνονται οι δημιουργοί των προγραμμάτων. Η πειρατεία λογισμικού είναι μια παράνομη πράξη και τιμωρείται από το νόμο με φυλάκιση και μεγάλα χρηματικά πρόστιμα.

7) Αναφέρατε περιπτώσεις πειρατείας λογισμικού.

Απάντηση

α) Η δημιουργία παράνομων αντιγράφων ενός προγράμματος και η χρήση τους.

β) Η παράνομη εγκατάσταση ενός προγράμματος χωρίς την άδεια του δημιουργού του.

γ) Η παράνομη αναπαραγωγή αντιγράφων και η πώλησή τους.

8) Τι είναι η άδεια χρήσης ενός προγράμματος;

Απάντηση

Είναι ένα έγγραφο που ονομάζεται και Πιστοποιητικό Αυθεντικότητας που αναφέρει τους όρους που πρέπει να τηρήσουμε και αποτελεί απόδειξη νομιμότητας και γνησιότητας του προγράμματος. Η άδεια αυτή δεν δανείζεται ούτε μεταπωλείται.

9) Ποια είναι τα πλεονεκτήματα από τη χρήση νόμιμου λογισμικού;

Απάντηση

α) Το γνήσιο CD που αγοράσαμε και περιέχει το πρόγραμμα είναι καθαρό από ιούς.

β) Μας δίνονται και εγχειρίδια χρήσης (manuals) τα οποία μας μαθαίνουν να χρησιμοποιούμε το πρόγραμμα και διάφορες συμβουλές.

γ) Έχουμε τεχνική υποστήριξη από τους κατασκευαστές του προγράμματος

δ) Κάθε εργασία που παράγουμε εμείς από αυτό είναι νόμιμη οπότε δικαιούμαστε νόμιμα να την πουλήσουμε.

10) Τι ονομάζεται δωρεάν λογισμικό και τι προγράμματα ανοικτού κώδικα;

Απάντηση

Το λογισμικό που διατίθεται δωρεάν από τους δημιουργούς του για χρήση και για αναπαραγωγή ονομάζεται δωρεάν λογισμικό.

Τα προγράμματα ανοικτού κώδικα (open-source) είναι και αυτά δωρεάν. Επιπλέον ο προγραμματιστής που το έφτιαξε δίνει και το πηγαίο κώδικα του προγράμματος δηλ. τις εντολές του προγράμματος ώστε άλλοι προγραμματιστές να πάρουν αυτό τον κώδικα και να του προσθέσουν ακόμα νέες εντολές με σκοπό το βελτιωμένο πρόγραμμα να κάνει περισσότερα και καλύτερα πράγματα.